Audi S4

Audi S4 on Audin valmistama ylemmän keskiluokan automalli, joka on urheilullisempi versio Audi A4 -mallisarjasta. Ensimmäinen S4-malli tosin pohjautui Audi 100:aan, mutta sen nimi vaihdettiin S6:ksi samaan aikaan kun 100-mallista tuli Audi A6. S4 sijoittuu mallistossa RS4:n alapuolelle.

Audi S4 C4 (1991–1994) 

C4-sukupolven Audi 100 -malliin perustuva S4 esiteltiin vuonna 1991. Se oli saatavana sekä sedanina että Avant-farmarimallina.

Moottorina oli turboahdettu viisisylinterinen 2,2-litrainen teholtaan 230 hevosvoimaa. Voimansiirtona oli viisivaihteinen manuaalivaihteisto tai neliportainen automaattivaihteisto ja vetotapana neliveto. Syksyllä 1992 esiteltiin S4 Plus, jossa oli 4,2-litrainen V8 teholtaan 280 hevosvoimaa. Sen yhteydessä oli aina kuusivaihteinen manuaalivaihteisto.

Vuonna 1994 Audi 100 koki kasvojenkohotuksen ja samalla sen nimeksi vaihtui uuden nimeämiskäytännön mukaisesti A6. S4-mallista tuli S6, ja vanha S4-mallinimi siirrettiin Audi A4:n urheilullisemman version nimeksi.

Audi S4 B5 (1997–2001) 

B5-sukupolven A4:ään perustuva Audi S4 esiteltiin Frankfurtin autonäyttelyssä syksyllä 1997 neliovisena sedanina. Avant-farmarimalli tuli saataville seuraavana vuonna.

Moottorina oli kaksoisturboahdettu 2,7-litrainen V6 teholtaan 265 hevosvoimaa. Voimansiirtona oli kuusivaihteinen manuaalivaihteisto tai viisiportainen automaattivaihteisto ja vetotapana neliveto.

Audi S4 B6 (2003–2005) 

B6-sukupolven A4:ään perustuva Audi S4 esiteltiin Pariisin autonäyttelyssä syyskuussa 2002. Se tuli markkinoille keväällä 2003 neliovisena sedanina ja Avant-farmarimallina. Seuraavan vuoden alussa tuli saataville myös kaksiovinen kangaskattoinen cabriolet.

Moottorina oli 4,2-litrainen V8 teholtaan 344 hevosvoimaa. Voimansiirtona oli kuusivaihteinen manuaali- tai automaattivaihteisto ja vetotapana neliveto.

Audi S4 B7 (2004–2008) 

B7-sukupolven A4:ään perustuva Audi S4 esiteltiin Pariisin autonäyttelyssä syyskuussa 2004 neliovisena sedanina ja Avant-farmarimallina. B7 ei ollut täysin uusi malli, vaan uudistettu versio edeltäjästään. Cabriolet tuli saataville vuoden 2006 alussa.

Autossa käytettiin samaa 4,2-litraista V8-moottoria kuin edeltäjässään.

Audi S4 B8 (2008–2015) 

B8-sukupolven A4:ään perustuva Audi S4 esiteltiin Pariisin autonäyttelyssä lokakuussa 2008. Korimalleina olivat neliovinen sedan ja farmarimalli Avant.

Moottorina oli mekaanisesti ahdettu 3,0-litrainen V6 teholtaan 333 hevosvoimaa. Voimansiirtona oli kuusivaihteinen manuaalivaihteisto tai seitsemänportainen kaksoiskytkinvaihteisto ja vetotapana neliveto.

Syksyllä 2011 S4 koki kasvojenkohotuksen sisarmallinsa A4:n tapaan.

Audi S4 B9 (2016–) 

B9-sukupolven A4:ään perustuva Audi S4 esiteltiin Frankfurtin autonäyttelyssä syyskuussa 2015 neliovisena sedanina ja Avant-farmarimallina.

Moottorina autossa on turboahdettu 3,0-litrainen V6 teholtaan 354 hevosvoimaa. Voimansiirtona on kahdeksanportainen automaattivaihteisto ja vetotapana neliveto. Manuaalivaihteistoa ei ole lainkaan saatavana.

Vuonna 2019 S4 koki kasvojenkohotuksen, ja Euroopan markkinoilla auto varustetaan vastedes 3,0-litraisella V6-dieselmoottorilla, jonka teho on 347 hevosvoimaa. Myös sen yhteydessä on aina kahdeksanportainen automaattivaihteisto.

Lähteet

Aiheesta muualla 

S4
D-segmentin autot
E-segmentin autot
1990-luvun autot
2000-vuosikymmenen autot
2010-luvun autot
2020-luvun autot